b'\n_START_ARTICLE_\nRydbergova konstanta\n_START_PARAGRAPH_\nRydbergova konst\xc3\xa1nta [r\xc3\xaddbergova ~] (oznaka  R_\\infty \\,) je fizikalna konstanta, ki je povezana s spektri atomov. Je ena izmed najto\xc4\x8dneje dolo\xc4\x8denih fizikalnih konstant. Uporablja se v Rydbergovi formuli s katero lahko dolo\xc4\x8damo ionizacijsko energijo, ki je potrebna za preskok atoma iz dolo\xc4\x8denega energijskega nivoja v vi\xc5\xa1ji nivo. S tem pa je dolo\xc4\x8den tudi spekter._NEWLINE_Imenuje se po \xc5\xa1vedskem fiziku Johannesu Rydbergu (1854 \xe2\x80\x93 1919), ki jo je tudi vpeljal. Rydberg je konstanto dolo\xc4\x8dil izkustveno iz podatkov, ki jih je dobil s spektroskopijo. Pozneje se je pokazalo, da jo lahko dolo\xc4\x8dimo tudi iz kvantne mehanike._NEWLINE_Rydbergova konstanta je ene izmed temeljnih konstant. Predstavlja limitno vrednost najve\xc4\x8djega valovnega \xc5\xa1tevila kateregakoli fotona, ki ga izseva atom vodika. To pomeni, da je Rydbergova konstanta enaka najni\xc5\xbeji energiji fotona, ki je \xc5\xa1e sposoben ionizirati atom vodika iz njegovega osnovnega stanja.'